О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које Закон треба да реши, односно циљеви који се Законом постижу*

Разлози за доношење овог закона садржани су у потреби за усаглашавањем предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа.

Taкoђe, предлаже се допуна овог закона ради усаглашавања са одредбама члана 17. ст. 1. и 2. Закона о буџетском систему („Службени гласник РС”, бр. 54/09...31/19 – у даљем тексту: Закон о буџетском систему), којима је прописано да се таксе могу уводити само законом којим се може прописати њихова висина или се тим законом може дати право органу локалне власти да утврди њихову висину, а да се изузетно посебним законом може дати право кориснику јавних средстава који није корисник средстава буџета Републике Србије да утврди висину таксе за јавне услуге које пружа.

У периоду од последњих измена и допуна Закона о републичким административним таксама („Службени гласник РС”, бр. 43/03, 51/03-исправка, 61/05, 101/05-др. закон, 5/09, 54/09, 50/11, 93/12, 65/13-др. закон, 83/15, 112/15, 113/17, 3/18-исправка, 95/18, 86/19, 90/19-исправка и 144/20, у даљем тексту: Закон), донет је одређени број прописа у чијем спровођењу се врше радње, односно доносе списи за које се плаћају републичке административне таксе. С тим у вези одређени број министарстава доставио је иницијативе за измену и допуну Закона о републичким административним таксама, и то: Министарство грађевинарства, саобраћаја и инфраструктуре, Министарство унутрашњих послова, као и организационa јединицa Министарства финансија – Управа царина.

Разлози за доношење овог закона садржани су и у потреби да се прецизира да се предузеће, привредно друштво и друге организације сматрају органом када им је поверено вршење јавних овлашћења и када се за вршење тих јавних овлашћења финансирају из буџетских средстава. Наведеним се отклањају дилеме у пракси по питању могућности утврђивања вредности услуга које пружају привредна друштва која врше поверене послове својим ценовницима.

Разлози за додавање новог тарифног броја којим ће се прописати износи за таксе које се односе на спровођење нових административних поступака и доношење управних аката у области управљања биоцидним производима садржани су у потреби за усаглашавањем предмета таксене обавезе са новим Законом о биоцидним производима („Службени гласник РС”, брoj 109/21), као и усаглашавање са одредбама члана 17. ст. 1. и 2. Закона о буџетском систему. Једна од новина коју уводи Закон о биоцидним производима јесте могућност да се једним актом одобри чињење доступним на тржишту и коришћење групе биоцидних производа, да се у поступку за продужење важења аката на основу којих се биоцидни производ (група биоцидних производа) чини доступним на тржишту и користи врши процена нових података, а не комплетна документација која се захтева у поступку доношења тих аката, као и уколико се након доношења аката на основу којих се биоцидни производ (група биоцидних производа) чини доступним на тржишту и користи измене подаци на основу којих је надлежни орган одлучивао у поступку доношења тих аката, носиоци аката имају обавезу да поднесу захтев за измену података и да доставе прописану документацију са измењеним подацима. У циљу подмирења трошкова насталих радњама надлежног органа приликом спровођења управних поступака покренутих на захтев привредних субјеката у складу са законом и пружања конкретних услуга предвиђено је плаћање таксе (члан 15. став 5, члан 24. став 5, члан 28. став 5, члан 34. став 6, члан 36. став 6. и члан 38. став 7). Неопходно је прописати таксу и за основне поступке на основу којих се биоцидни производ чини доступним на тржишту и то: (1) доношење одобрења (у редовном или поједностављеном поступку); 2) доношење решења о упису у Привремену листу; 3) доношење решења о признавању одобрења донетог у складу са прописом ЕУ од стране надлежног органа земље чланице ЕУ или од стране Европске комисије), као и изузећа за која се доноси привремена дозвола, односно дозвола за експеримент или испитивање, које су у овом моменту прописане Уредбом о висини такси, обвезницима плаћања, као и начину плаћања такси за процену и проверу података о биоцидним производима („Службени гласник РС”, број 90/15), ради усаглашавања са одредбама члана 17. ст. 1. и 2. Закона о буџетском систему.

У области заштите животне средине прописују се таксе (29 такси) за издавање стручне основе која представља део садржаја Акта о заштити природе и на тај начин врши се усаглашавање са чланом 3. став 13. Закона о изменама и допунама Закона о заштити природе („Службени гласник РС”, бр. 36/09, 88/10. 91/10-испр. 14/18- др. закон и 71/21), као и члана 17. ст. 1. и 2. Закона о буџетском систему. Ова такса се наплаћује у овом моменту у складу са актом Завода за заштиту природе – Правилником о висини и начину обрачуна и наплате таксе за издавање акта о условима заштите природе („Службени гласник РСˮ, бр. 73/11, 106/13) тако да не постоје додатни трошкови за грађане и привреду. Висина таксе која је предложена једнака је висини из поменутог Правилника о висини и начину обрачуна и наплате таксе за издавање акта о условима заштите природе.

У циљу усаглашавања правног основа за наплату таксе са Законом о потврђивању Конвенције о привременом увозу („Службени гласник РС - Међународни уговориˮ, број 1/10) и у вези престанка примене Уредбе о ратификацији Царинске конвенције о карнету АТА за привремени увоз („Службени лист СФРЈ – Међународни уговори и други споразумиˮ, бр. 13/63), извршенa је измена Напомене у Тарифном броју 57. Наведеном изменом врши се прецизирање случајева у којима се плаћа такса за раздужење АТА карнета. Наиме, у случају када АТА карнет није прописно раздужен прихватају се подаци о увозу, односно поновном извозу које су царински органи друге стране уговорнице унеле у АТА карнет, или подаци са потврде издате од стране царинског органа на основу података из купона.

Ради смањења трошкова обуке кандидата за царинско заступање, предложено је брисање таксе за обуку за царинско заступање у Тарифном броју 58а (по полазнику). Истовремено се предлаже повећање висине две таксе, и то: такси за организовање и полагање, односно поновно полагање стручног испита за заступање у царинском поступку и за организовање и полагање поправног стручног испита из једне или две области. Повећање таксе предложено је због повећања трошкова за организовање и полагање целог стручног испита, као и повећања трошкова надокнаде ангажованим члановима испитне комисије, при чему напомињемо да се укупни трошкови полагања испита по кандидату смањују, с обзиром да се брише такса за обуку кандидата.

У циљу прецизирања случајева у којима се плаћа, односно не плаћа такса за захтев и за решење о пријему странца у држављанство Републике Србије, на иницијативу Министарства унутрашњих послова у Тарифном броју 39. Закона, у Напомени се наводи да се такса не плаћа за захтев и решење за пријем у држављанство Републике Србије странца, чији би пријем у држављанство Републике Србије представљало интерес за Републику Србију. Поред тога, у ставу 4. брише се такса за захтев за упис у евиденцију држављана Републике Србије која се наплаћивала лицима која су на дан 27. фебруара 2005. године имала држављанство друге државе настале на територији раније СФРЈ (члан 52. став 1. Закона о држављанству Републике Србије („Службени гласник РСˮ, бр. 138/04, 90/07 и 24/18) као и црногорски држављанин који је на дан 03. јуна 2006. године имао пријављено пребивалиште на територији Републике Србије, ако поднесу изјаву да се сматрају држављанима Републике Србије и захтев за упис у евиденцију држављана Републике Србије. Наведено је предложено с обзиром да је законски рок за подношење захтева за упис у евиденцију држављана Републике Србије истекао а предметним брисањем се отклањају и дилеме у пракси које су имали органи који врше упис чињенице држављанства у матичну евиденцију, а који су у појединим случајевима неосновано вршили наплату предметне таксе (наиме, ова такса се наплаћивала само за издавање решења о стицању и престанку држављанства Републике Србије).

Такође, врши се измена у Тарифном броју 48 Закона, ради усаглашавања са Законом о општем управном поступку којим је прописано да се о чињеницама о којима се води службена евиденција издаје уверење па се реч „потврдаˮ замењује с речју „уверењеˮ и истовремено изједначава такса за издавање уверења о осуђиваности или неосуђиваности без обзира да ли издато уверење служи за остваривање права у земљи или иностранству.

Поред тога, у Тарифном броју 49. Закона се врши прецизирање да се такса плаћа за извод из казнене евиденције о физичком лицу на захтев правног лица, а у новододатој Напомени се прецизира да се такса плаћа по физичком лицу за које се издаје извод са подацима из казнене евиденције.

На предлог Министарства грађевинарства, саобраћаја и инфраструктуре, прописује се висина за шест нових такси и то: за захтев и доношење решења по захтеву за именовање тела за оцењивање и верификацију сталности перформанси, за именовање тела за техничко оцењивање, признавање важења у Републици Србији документа о оцењивању и верификацији сталности перформанси грађевинског производа издатог у иностранству. Наведеним се врши усаглашавање са Законом о грађевинским производима („Службени гласник РСˮ, број 83/18) којим су прописани предметни списи и радње органа чл. 35. ст. 1, 2, 5. и 6. и чланом 39. став 6. као и обавеза плаћања републичке административне таксе (члан 35. став 7, односно члан 39. став 5. истог закона).

Поред наведеног у Тарифним бр. 164, 165 и 171а Закона, предложена су терминолошка усклађивања са Законом и планирању и изградњи („Службени гласник РСˮ, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20 и 52/21). Предметним изменама прецизирано је да се такса плаћа за потврду надлежног органа о пријему изјаве о завршетку израде темеља и завршетку објекта у конструктивном смислу (Тарифни број 164), за решење о грађевинској дозволи, привременој грађевинској дозволи, измени решења о грађевинској дозволи и измени решења о одобрењу за извођење радова (Тарифни број 165) да се такса плаћа и за потврду надлежног органа за извођење припремних радова, као и за измену решења о одобрењу за извођење радова, односно измену привремене грађевинске дозволе (Тарифни број 171а).

Разлози за доношење су садржани и у потреби брисања одређених такси органа предлаже се брисање из Тарифног броја 212. таксе за обавештење, односно сагласност на пројектну документацију за изградњу објеката саобраћаја, телекомуникација и веза, енергетике, водопривреде, индустрије, складишта, силоса и хладњача, великих информационих система, односно других објеката, у складу са одлуком којом се уређују врсте инвестиционих објеката и просторних и урбанистичких планова значајних за одбрану земље, као и таксе за издавање услова, односно захтева које инвеститор треба да испуни, односно да усклади пројектну документацију за исте. Разлог за наведено брисање је што инвеститор приликом подношења захтева за локацијске услове већ плаћа таксу надлежном органу.

У циљу стимулисања старт ап компаније, и повећања броја субјеката који би се бавили производњом НВО, предлаже се смањење таксе за решење по захтеву за издавање дозволе за производњу наоружања и војне опреме које се доноси у складу са законом којим се уређује производња и промет наоружања и војне опреме.

*• Разматране могућности да се проблеми реше и без доношења Закона*

Имајући у виду да су предложена решења законска материја, уређивањем материје републичких административних такси законом, даје се допринос правној сигурности и уједно обезбеђује транспарентност у вођењу таксене политике, и с тим у вези нема могућности да се проблеми реше без доношења закона.

*• Зашто је доношење Закона најбољи начин за решавање проблема?*

Доношење овог закона је најбољи начин за решавање проблема, из разлога што се ради о законској материји коју је једино и могуће мењати и допуњавати одговарајућим изменама и допунама закона.

Поред тога, уређивањем материје републичких административних такси Законом, даје се допринос правној сигурности и уједно обезбеђује транспарентност у вођењу таксене политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Извршено је прецизирање да се предузеће, привредно друштво и друге организације сматрају органом када им је поверено вршење јавних овлашћења и када се за вршење јавних овлашћења финансирају из буџетских средстава.

Уз члан 2.

Овим чланом уређује се ослобођење плаћања таксе за списе и радње у поступцима остваривања права на ИПАРД подстицаје, тј. подстицаје руралном развоју који се додељују у складу са ИПАРД програмом, као и за списе и радње у поступцима за спровођење правила и мера уређења тржишта пољопривредних производа.

Уз члан 3.

У Напомени уз Тарифни број 1. предложено је да се не плаћа такса за захтев за издавање уверења, односно извода из матичних књига, као и такса за издавање уверења о држављанству Републике Србије када се издају у електронском облику.

Уз члан 4.

Овим чланом се уређује ослобођење од плаћања таксе за издавање уверења о држављанству Републике Србије из регистра матичних књига када се издају електронским путем.

Уз члан 5. и 6.

Наведеним члановима се прописују две нове таксе за издавање потврде о пријави држања оружја из категорије Ц услед оштећења, губитка или крађе, односно колекционарске дозволе услед оштећења, губитка или крађе како би се омогућило спровођење одговарајућег административног поступка у случају губитка, крађе, оштећења оружја, јер дозволе за држање истог важе трајно. Поред тога у Напомени се прецизира да се ослобођење од плаћања таксе не примењује када захтев за издавање одобрењa за набављање оружја, делова за оружје стрељачка организација врши за потребе спровођења обуке у руковању ватреним оружјем, како би се спречила злоупотреба набавке оружја које се користи за остваривање добити (обуке у руковању ватреним оружјем).

Уз члан 7.

У Тарифном броју 39. Закона, у ставу 4. брише се такса за захтев за упис у евиденцију држављана Републике Србије која се наплаћивала лицима која су на дан 27. фебруара 2005. године имала држављанство друге државе настале на територији раније СФРЈ (члан 52. став 1. Закона о држављанству Републике Србије („Службени гласник РСˮ, бр. 138/04, 90/07 и 24/18) као и црногорски држављанин који је на дан 03. јуна 2006. године имао пријављено пребивалиште на територији Републике Србије, ако поднесу изјаву да се сматрају држављанима Републике Србије и захтев за упис у евиденцију држављана Републике Србије. Наведено је предложено с обзиром да је законски рок за подношење захтева за упис у евиденцију држављана Републике Србије истекао а предметним брисањем се отклањају и дилеме у пракси које су имали органи који врше упис чињенице држављанства у матичну евиденцију, а који су у појединачним случајевима неосновано вршили наплату предметне таксе (наиме овим Тарифним бројем прописана је такса за издавање решења о стицању и престанку држављанства Републике Србије које издаје МУП као надлежни орган).

Поред наведеног, у Напомени прецизира се да се такса не плаћа за захтев и решење за пријем у држављанство Републике Србије странца, чији би пријем у држављанство Републике Србије представљало интерес за Републику Србију.

Уз члан 8.

Предложено је смањење износа таксе за одобрење за одржавање спортских и других приредби на путевима.

Уз члан 9.

Предложеном изменом врши се терминолошко усаглашавање са Законом о општем управном поступку којим је прописано да се о чињеницама о којима се води службена евиденција издаје уверење, тако да се у Тарифном броју 48 Закона, реч „потврдаˮ замењује речју „уверењеˮ. Поред наведеног, уверење о осуђиваности или неосуђиваности се издаје из казнене евиденције ради остваривања права грађана без обзира да ли она служе за остваривање њихових права у земљи или иностранству (усаглашавање са чланом 102. став 5. Кривичног законика Републике Србије). До сада се такса плаћала за издавање уверења о осуђиваности ради остваривања права грађана у иностранству.

Уз члан 10.

Овим чланом се у Тарифном броју 49. Закона врши прецизирање да се такса плаћа за извод из казнене евиденције о физичком лицу на захтев правног лица, а у новододатој Напомени се прецизира да се такса плаћа по физичком лицу за које се издаје извод са подацима из казнене евиденције.

Уз члан 11.

У Тарифном броју 57, усаглашава се правни основ за наплату таксе са Законом о потврђивању Конвенције о привременом увозу („Службени гласник РСˮ - Међународни уговориˮ, бр. 1/2010) и из Напомене се брише позивање на Уредбу о ратификацији Царинске конвенције о карнету АТА за привремени увоз („Службени лист СФРЈ – Међународни уговори и други споразумиˮ, бр. 13/63) због престанка примене. Такође, наведеном изменом врши се прецизирање случајева у којима се плаћа такса за раздужење АТА карнета (у случају када АТА карнет није прописно раздужен прихватају се подаци о увозу, односно поновном извозу које су царински органи друге стране уговорнице унеле у АТА карнет, или подаци са потврде издате од стране царинског органа на основу података из купона).

Уз члан 12.

Овим чланом, предложена је измена у Тарифном броју 58а, и то: брисање таксе за обуку за царинско заступање (по полазнику), и повећање висине две таксе за организовање и полагање, односно поновно полагање стручног испита за заступање у царинском поступку и за организовање и полагање поправног стручног испита из једне или две области. Наведене измене су предложене из разлога што је Управа царина набавила виртуелни сервер за инсталацију платформе „MOODLEˮ, која је постављена на интернет адреси и обухвата 16 електронских пакета који су намењени за обуку царинских службеника и царинских заступника и бесплатно су доступни свима (услов Европске Комисије, Генералног директората за царину и порезе). Повећање таксе таксе за организовање и полагање, односно поновно полагање стручног испита за заступање у царинском поступку и за организовање и полагање поправног стручног испита из једне или две области предложено је због повећања трошкова за организовање и полагање целог стручног испита, као и повећања трошкова надокнаде ангажованим члановима испитне комисије, при чему напомињемо да се укупни трошкови полагања испита по кандидату смањују, с обзиром да се брише такса за обуку кандидата.

Уз члан 13.

Изменама се врши терминолошко усаглашавање појединих израза из Тарифног броја 96. са чланом 7. став 2. и чланом 8. став 1. Правилника о одређивању послова који се сматрају старим и уметничким занатима, односно пословима домаће радиности, начину сертификовања истих и вођењу посебне евиденције издатих сертификата („Службени гласник РСˮ, бр. 56/12).

Уз чл. 14.-15.

Овим члановима се прописује такса за захтев за упис европског патента у Регистар патената, односно такса за израду патентног списа, како би се извршило усаглашавање са чланом 11. Закона о изменама и допунама Закона о патентима („Службени гласник РСˮ, бр. 123/21). Наиме, до сада се патентни спис израђивао само у папирној форми.

Уз чл. 16.-18.

Изменама се врши терминолошко усаглашавање назива административних поступака прописаних Законом о рударству и геолошким истраживањима („Службени гласник РСˮ, бр. 101/15, 65/18 – др. закон и 40/21) као и брисање појединих такси имајући у виду да су изменама наведеног закона неки административни поступци спојени у један поступак па се сходно томе сада наплаћује једна такса.

Уз члан 19.

Прописује се нови Тарифни број 135ђ којим се прописује такса из разлога увођења новог административног поступка процедуре преноса одобрења експлоатационог простора и количине резерви и/или ресурса подземних вода и геотермалних ресурса, у складу са изменама Закона о о рударству и геолошким истраживањима.

Уз члан 20.

Врши се брисање такси ради усклађивања са Законом о енергетској ефикасности и рационалној употреби енергије („Службени гласник РСˮ, број 40/21), као и терминолошко усклађивање.

Уз члан 21.

Предложеним изменама – уместо досадашње једне таксе уређује се плаћање три таксе у циљу усклађивања назива и износа таксе за утврђивањем појединачног плана са поступком утврђивања појединачног плана (који обухвата појединачни план дозвола, односно ревизију појединачног плана, појединачни план временских дозвола и појединачни план ЦЕМТ дозвола). Висина све три (нове) таксе у збиру једнака је износу таксе која се брише.

Уз чл. 22.-24.

Овим члановима су, у Тарифним бр. 164, 165 и 171а Закона, предложена терминолошка усклађивања са Законом и планирању и изградњи („Службени гласник РСˮ, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21), чиме се прецизирају врсте списа за које је прописана такса приликом издавања грађевинске дозволе. Наиме, предметним изменама прецизирано је да се такса плаћа за потврду надлежног органа о пријему изјаве о завршетку израде темеља и завршетку објекта у конструктивном смислу (Тарифни број 164), за решење о грађевинској дозволи, привременој грађевинској дозволи, измени решења о грађевинској дозволи и измени решења о одобрењу за извођење радова (Тарифни број 165), као и да се такса плаћа и за потврду надлежног органа за извођење припремних радова, као и за измену решења о одобрењу за извођење радова, односно измену привремене грађевинске дозволе (Тарифни број 171а).

Уз члан 25.

Прописује се нови Тарифни број 171г којим се уређује висина за шест нових такси које се односе на поступке подношења захтева и доношење решења по захтеву за именовање тела за оцењивање и верификацију сталности перформанси, за именовање тела за техничко оцењивање, признавање важења у Републици Србији документа о оцењивању и верификацији сталности перформанси грађевинског производа издатог у иностранству. Наведеним изменама Закона се врши усаглашавање са одредбама чл. 35. ст. 1, 2, 5. и 6. и чланом 39. став 6. Закона о грађевинским производима („Службени гласник РСˮ, број 83/18) којим су прописани предметни списи и радње органа, као и обавеза плаћања републичке административне таксе (члан 35. став 7, односно члан 39. став 5. истог закона). Висина таксе је утврђена применом методологије из Правилника.

Уз члан 26.

Овим чланом прописују се таксе за издавање стручне основе која представља део садржаја Акта о заштити природе и на тај начин врши се усаглашавање са чланом 3. став 13. Закона о изменама и допунама Закона о заштити природе („Службени гласник РС”, бр. 36/09, 88/10. 91/10-испр. 14/18- др. закон и 71/21). Наиме, наведеним чланом прописано је да се плаћа такса за издавање стручне основе. У поступку израде планова, основа, програма, пројеката, радова и активности планирања, уређења и коришћења простора, природних ресурса, заштићених подручја и еколошке мреже прибавља се акт о условима заштите природе. Акт о условима заштите природе за националне паркове и заштићена подручја I и II категорије које проглашава Влада, издаје министарство надлежно за послове заштите животне средине по претходно прибављеној стручној основи надлежног завода.

Акт о условима заштите природе за заштићено подручје које проглашава надлежни орган аутономне покрајине, издаје надлежни орган аутономне покрајине по претходно прибављеној стручној основи надлежног завода.

Изузетно у поступку израде планова или пројеката на подручјима која нису заштићена акт о условима заштите природе издаје надлежни завод за заштиту природе.

Акт о условима заштите природе садржи стручну основу коју издаје надлежни Завод за заштиту природе.

До доношења Закона о изменама и допунама Закона о заштити природе за све планове, програме, радове и активности у природи, административне таксе за издавање стручне основе наплаћивали су надлежни Заводи за заштиту природе, у складу са својим актом – Правилником о висини и начину обрачуна и наплате таксе за издавање акта о условима заштите природе („Службени гласник РСˮ, бр. 73/11, 106/13) тако да не постоје додатни трошкови за грађане и привреду.

Висина таксе која је предложена једнака је висини из поменутог Правилника о висини и начину обрачуна и наплате таксе за издавање акта о условима заштите природе. Предметном допуном Закона врши се и усаглашавање са чланом 17. Закона о буџетском систему („Службени гласник РСˮ, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 - др. закон) којим је прописано да се таксе могу уводити само законом којим се може прописати њихова висина или се тим законом може дати право органу локалне власти да утврди њихову висину.

Уз члан 27.

Овим чланом прописана је висина таксе за административне поступке који се врше у складу са Законом о биоцидним производима („Службени гласник РСˮ, бр. 109/21, у даљем тексту: Закон о биоцидним производима).

Нови Закон о биоцидним производима уређује поступке доношења аката на основу којих се биоцидни производи чине доступним на тржишту и користе. Основни поступци на основу којих се биоцидни производ чини доступним на тржишту и користи су: 1) доношење одобрења (у редовном или поједностављеном поступку); 2) доношење решења о упису у Привремену листу; 3) доношење решења о признавању одобрења донетог у складу са прописом ЕУ од стране надлежног органа земље чланице ЕУ или од стране Европске комисије. Поред стандардних поступака, Закон о биоцидним производима предвиђа и изузећа и тада се доноси привремена дозвола, односно дозвола за експеримент или испитивање. Ови административни поступци били су прописани и старим Законом о биоцидним производима („Службени гласник РС”, бр. 36/09, 88/10, 92/11 и 25/15), а таксе за њихово спровођење су се наплаћивале у складу са Уредбом о висини такси, обвезницима плаћања, као и начину плаћања такси за процену и проверу података о биоцидним производима („Службени гласник РС”, број 90/15).

Новим Законом о биоцидним производима врши се и усклађивање прописа којима се уређују биоцидни производи са захтевима ЕУ Уредбе о биоцидним производима (претходни закон је био усклађен са Директивом о биоцидним производима) и прописивање јаснијих правила и процедура за чињење доступним на тржишту и коришћење биоцидних производа.

Једна од новина коју уводи нови Закон о биоцидним производима јесте могућност да се једним актом одобри чињење доступним на тржишту и коришћење групе биоцидних производа. С тим у вези, за процену података који се достављају у поступцима доношења аката на основу којих се група биоцидних производа чини доступном на тржишту и користи плаћа се такса.

Поред тога, Закон о биоцидним производима предвиђа да се у поступку за продужење важења аката на основу којих се биоцидни производ (група биоцидних производа) чини доступним на тржишту и користи врши процена нових података, а не комплетна документација која се захтева у поступку доношења тих аката. За процену тих података предвиђено је плаћање таксе.

Такође, уколико се након доношења аката на основу којих се биоцидни производ (група биоцидних производа) чини доступним на тржишту и користи измене подаци на основу којих је надлежни орган одлучивао у поступку доношења тих аката, носиоци аката имају обавезу да поднесу захтев за измену података и да доставе прописану документацију са измењеним подацима. Министарство врши процену да ли биоцидни производ (група биоцидних производа) и даље испуњава законом прописане услове и доноси одлуку по захтеву. За одобрење измене података предвиђено је плаћање таксе.

У складу са Законом о биоцидним производима за следеће поступке се плаћа такса:

- за формалну процену документације која се доставља уз захтев за доношење одобрења, односно уз захтев за поједностављени поступак за доношење одобрења, као и за процену биоцидног производа, односно групе биоцидних производа на основу података из досијеа (члан 15. став 5. наведеног закона);

- за процену документације ради доношења решења о упису биоцидног производа у Привремену листу (члан 24. став 5. наведеног закона);

- за процену документације достављене уз захтев за доношење решења о признавању одобрења за чињење доступним на тржишту и коришћење биоцидног производа односно групе биоцидних производа донетог у складу са прописом ЕУ од стране надлежног органа земље чланице ЕУ или од стране Европске комисије (члан 28. став 5. наведеног закона);

- за процену нових података који се односе на нежељене ефекте активне супстанце или биоцидног производа на људе, нарочито на осетљиве групе, на животиње или на животну средину, на могућност развоја резистенције на активну супстанцу, као и на недовољну ефикасност биоцидног производа (члан 34. став 6. наведеног закона);

- за процену података о новом биоцидном производу у групи биоцидних производа за коју је донето одобрење, односно решење о признавању одобрења (члан 34. став 6. наведеног закона);

- за процену нових података достављених у поступку продужења важења одобрења односно решења о признавању одобрења (члан 31. став 2. и члан 34. став 6. наведеног закона);

- за процену документације за одобрење измене података достављених у поступку доношења аката на основу којих се биоцидни производ чини доступним на тржишту и користи (члан 34. став 6. наведеног закона);

- за процену података који произвођач, увозник или корисник биоцидног производа доставља уз захтев за доношење привремене дозволе, односно дозволе за експеримент или испитивање (члан 36. став 6. и члан 38. став 7. наведеног закона).

Висина такси утврђена је у апсолутном износу, у складу са Правилником о методологији и начину утврђивања трошкова пружања јавне услуге („Службени гласник РС", бр. 14/13 и 25/13 - испр.) (у даљем тексту: Правилник), као и применом Смерница Европске комисије о хармонизованој структури накнада (CA-Dec12-Doc.5.1.b–коначан текст).

Ради издавања одобрења врши се формална процена поднете документације. Наведеним поступком министарство утврђује да ли поднета документација (досије за биоцидни производ, сажетак карактеристика биоцидног производа) садржи све прописане делове у складу са Законом о биоцидним производима и прописима донетим за спровођење овог закона. Поред наведеног, врши се процена биоцидног производа на основу података из досијеа која укључује процену опасности на основу података о испитивањима физичко-хемијских, токсиколошких и екотоксиколошких својстава активне супстанце и биоцидног производа, процену изложености људи, животиња и животне средине за све сценарије изложености, процену ефикасности и на крају процену ризика за све предвиђене начине коришћења. Уколико се проценом утврди да је ризик који биоцидни производ представља прихватљив, министарство одобрава чињење доступним на тржишту и коришћење биоцидног производа. На овај начин осигурава се да се на тржишту Републике Србије чине доступним само биоцидни производи који су довољно ефикасни и чије је коришћење безбедно.

Поред тога, да би се олакшало чињење доступним на тржишту и коришћење биоцидних производа који имају исте активне супстанце, сличан састав са одређеним одступањима, сличне начине коришћења и сличне нивое ризика или ефикасности, закон даје могућност да се једним актом одобри чињење доступним на тржишту и коришћење групе биоцидних производа.

Такође, како би се подстакло чињење доступним на тржишту и коришћење биоцидних производа са повољнијим карактеристикама на здравље људи, здравље животиња и животну средину, законом се предвиђа да се биоцидни производи који испуњавају прописане услове одобравају по поједностављеном поступку.

С обзиром на компликован и захтеван поступак доношења одобрења за биоцидни производ, како у погледу финансијских, тако и људских капацитета, Законом о биоцидним производима је прописан алтернативни административни поступак који је с једне стране једноставнији и временски и финансијски прихватљивији домаћим привредним субјектима, а с друге стране обезбеђује да биоцидни производи који се чине доступним на тржишту и користе на територији Републике Србије буду довољно безбедни и ефикасни. У складу са овим поступком биоцидни производи се уписују у Листу биоцидних производа који се могу чинити доступним на тржишту и користити до доношења одобрења за чињење доступним на тржишту и коришћење биоцидног производа (у даљем тексту: Привремена листа).

Поред тога, ради чињења доступним на тржишту и коришћења у Републици Србији биоцидног производа за који је у ЕУ Европска комисија или надлежни орган државе чланице ЕУ донео одобрење у складу са ЕУ Уредбом о биоцидним производима, Закон о биоцидним производима прописује обавезу привредним субјектима да код министарства покрену поступак признавања тог одобрења. Чињеница да је за одређени биоцидни производ већ донето одобрење у ЕУ значи да је тај биоцидни производ процењен и да су утврђени услови за његово безбедно чињење доступним на тржишту и коришћење. На овај начин избегава се поновна процена биоцидног производа и олакшава се трговина биоцидним производима са земљама ЕУ. У овом поступку министарство врши процену да ли су услови у којима се биоцидни производ чини доступним на тржишту и користи у држави чланици ЕУ која је донела одобрење, односно на нивоу ЕУ у складу са условима у којима би се тај производ чинио доступним на тржишту и користио у Републици Србији или их је потребно прилагодити. Исти поступак се спроводи и уколико је у ЕУ донето одобрење за чињење доступним на тржишту и коришћење групе биоцидних производа.

У складу са Законом о биоцидним производима, носилац одобрења, носилац решења о упису биоцидног производа у Привремену листу и носилац решења о признавању одобрења дужни су да прате дејства и околности у вези са биоцидним производом које могу штетно деловати на здравље људи, здравље животиња и животну средину, као и да прате ефикасност биоцидног производа и да одмах по сазнању обавесте министарство о новим подацима који се односе на нежељене ефекте активне супстанце или биоцидног производа на људе, нарочито на осетљиве групе, на животиње или на животну средину, на могућност развоја резистенције на активну супстанцу, као и на недовољну ефикасност биоцидног производа (члан 30. став 1). Министарство на основу нових података може донети решење којим мења услове за чињење доступним на тржишту и коришћење биоцидног производа, односно може донети решење о престанку важења тих аката (члан 31. став 2).

Поред тога, носилац одобрења и носилац решења о признавању одобрења дужни су да без одлагања министарство обавесте о сваком новом биоцидном производу у групи биоцидних производа за коју је донет акт о чињењу доступним на тржишту и коришћењу и доставе трговачки назив и податке о пуном саставу биоцидног производа (члан 30. став 2).

Осим тога, рок на који је донето одобрење односно решење о признавању одобрења може се продужити на захтев носиоца одобрења односно носиоца решења о признавању одобрења (члан 29).

Такође, носилац одобрења, носилац решења о упису биоцидног производа у Привремену листу и носилац решења о признавању одобрења дужни су да без одлагања министарству поднесу захтев за измену података достављених у поступку доношења аката на основу којих се биоцидни производ чини доступним на тржишту и користи.

Поред редовних поступака који министарство спроводи ради чињења доступним на тржишту и коришћења биоцидног производа односно групе биоцидних производа, Законом о биоцидним производима уређују се и посебне ситуације ( нпр. када се биоцидни производ за који није спроведен стандардни поступак којим се дозвољава његово чињење доступним на тржишту и коришћење ипак може ставити на тржиште односно користити у Републици Србији. У ове ситуације спада случај непредвиђене појаве штетних организама који не могу бити сузбијени другим средствима или биоцидним производима за који је већ донет акт у редовном поступку, када се доноси привремена дозвола, али и ситуација када се такви биоцидни производи могу користити у посебно контролисаним условима односно у експерименту или испитивању за сврхе научног истраживања и развоја или производ и процес-оријентисаног истраживања и развоја, када се доноси дозвола за експеримент или испитивање.

Уз члан 28.

Овим чланом предлаже се укидање плаћања такси из Тарифног броја 212. за обавештење, односно сагласност на пројектну документацију за изградњу објеката саобраћаја, телекомуникација и веза, енергетике, водопривреде, индустрије, складишта, силоса и хладњача, великих информационих система, односно других објеката, у складу са одлуком којом се уређују врсте инвестиционих објеката и просторних и урбанистичких планова значајних за одбрану земље, као и таксе за издавање услова, односно захтева које инвеститор треба да испуни, односно да усклади пројектну документацију за исте. Разлог за наведено брисање је што инвеститор приликом подношења захтева за локацијске услове већ плаћа таксу надлежном органу. Такође, у складу са Одлуком о врстама инвестиционих објеката и просторних и урбанистичких планова од значаја за одбрану („Службени гласник РСˮ, број 85/15) приликом постављања услова за пројектовање и прикључење, Министарство одбране поставља услове за прилагођавање потребама одбране који већ изискују додатне трошкове за инвеститоре (нпр. прикључење на комуналну и саобраћајну инфраструктуру, обезбеђивање оптичких влакана за потребе Министарства одбране и Војске Србије).

Уз члан 29.

Предлаже се смањење таксе за решење по захтеву за издавање дозволе за производњу наоружања и војне опреме које се доноси у складу са законом којим се уређује производња и промет наоружања и војне опреме са 246.750,00 на 31.660,00 динара, како би се стимулисале старт ап компаније, и тиме повећао број субјеката који би се бавили производњом НВО.

Уз члан 30.

Прописује се нова такса за 12 месеци коришћења сервиса за издавање тачака геодетске основе ради стимулисања услуге за професионалне кориснике. Ова такса обједињује услуге из става тач. 1) до 8), а вредност таксе је утврђена на основу просечне вредности пружених услуга за тачке геодетске основе путем web сервиса од стране геодетских организација. Наведена услуга би се примењивала од 1. маја 2023. године.

Поред тога брисане су услуге из става 4. тач. 1)-4) у оквиру услуге трансформације координата и рачунања ундулације геоида из геоидног модела, с обзиром да од имплементације услуге 12 месечног коришћења софтвера трансформације координата и рачунања ундулације геоида из геоидног модела није било захтева корисника за предметним услугама.

Уз члан 31.

Овим чланом врше се измене у ставу 2. тачки 3) Тарифног броја 215б у циљу једноставнијег начина утврђивања износа таксе – по парцели, уместо по dm2. Наведена измена омогућава да се умањи такса за издавање података катастра непокретности - катастарски план у векторском облику за велике парцеле. Предложена висина таксе је у складу са методологијом из Правилника.

Повећана је такса за издавање алфанумеричких података у дигиталном облику, на основу списка непокретности, с обзиром да годинама није промењена јер се ради о малом износу који се не повећава путем годишњег усклађивања, па не одражава праве трошкове органа. Истовремено је прописана нова такса у случају издавања из катастра алфанумеричких податак по специфичном захтеву (нпр: укупна површина земљишта под одређеним културама или врстом земљишта; списак непокретности за одређено лице са уписаним одређеним теретима; списак парцела на којима је одређено лице ималац права (често се тражи само одређена врста права и облик својине), а које су одређена култура; извештаји о врстама земљишта на одређеном подручју категорисано по површинама; рачунање површина одређене културе парцела које поседују лица за дати списак лица; упаривање алфанумеричких са дигиталним подацима, па након тога генерисање података и друго), имајући у виду да исти захтевају далеко већи утрошак времена, високотехнолошких средстава и високо образованог и обученог кадра.

Изменом става 3. тачке 4) повећана је такса за издавање уверења о променама на непокретностима, када се издаје заинтересованим лицима, односно странкама за друге потребе осим за потребе вођења судског или управног поступка. Наиме, надлежни орган пред којим је покренут одговарајући поступак, сходно важећим прописима, исти прибавља и може да прибави, без плаћања таксе, посредством Сервисне магистрале органа у складу са Законом о електронској управи, Правилником о начину на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку, а судови могу наведена уверења прибавити посредством сервиса Правосудног информационог система (ПИС) Министарства правде. Такође, Републички геодетски завод је у завршној фази израде централног информационог система дигиталног архива преко кога ће овај тип документације бити доступан преко online сервиса свим корисницима. Наведено повећање таксе је неопходно из разлога што припрема уверења по захтеву странке изискује велики број утрошених радних сати ангажованих државних службеника. Време потребно за израду ове врсте уверења је у просеку 3 радна дана, за које високо образовани државни службеник, ангажован на пословима израде ових уверења, онемогућен је да одлучује у управним предметима у којима је предмет одлучивање о правима у вези са уписом у катастар непокретности, што утиче на ажурност података катастра непокретности а самим тим и на начело поуздања катастра непокретности. Осим тога, организација процеса је, због реорганизације аналогне архивске грађе, драстично компликованија него ранијих година, захтева ангажовање државних службеника високог образовања и различитих струка, због чега је потребно више времена за њено прикупљање и обраду. Поред наведеног, код издавања уверења за друге потребе службеници Републичког геодетског завода поред прикупљања архивске грађе, дужни су да врше обраду података ради издавања уверења. Правни основ за пружање јавне услуге је члан 10. Закона о државном премеру и катастру, члан 52. Закона о поступку уписа у катастар непокретности и водова и члан 29. Закона о општем управном поступку.

У ставу 5. тачка 4) је измењена из разлога што трафостанице наведене волтаже нису предмет уписа у катастар непокретности па се такса за њихов упис обрачунава по тарифном броју за катастар водова.

Додати су нови ставови у Напомени ради прецизирања да се подаци из става 2. тачка 1) издају само када не постоји катастарски план у растерском облику или у векторском облику, односно подаци из става 2. тачка 2) се издају само када не постоји катастарски план у векторском облику.

Уз члан 32.

Овим чланом предложена су брисања такси из става 1. тач. 3)-6) за издавање уверења и извештаја, из адресног регистра за спискове улица, односно тргова као и за геореференцирани преглед назива улица, тргова и кућних улица у дигиталном облику имајући у виду да су подаци Адресног регистра јавни и да су део Националне инфраструктуре геопросторних података па се користе у складу са прописима којима се уређује електронска управа.

Уз члан 33.

Врши се измена начина утврђивања таксе за издавање ортофотоа по папиру, а до сада се плаћала по dm2, , чиме се постиже једноставнији и транспарентнији обрачун таксе за плаћање.

У ставу 4. извршено је прецизирање да се топографски модел издаје у дигиталном облику – растер.

Предложено је да се брише такса за издавање података регистра географских имена (тачке), у векторском облику обзиром да је податак од општег националног интереса чије би отварање допринело развоју привреде али и стандардизацији у ажурирању и коришћењу наведених података од стране државне управе и локалне самоуправе (ови подаци ће бити доступни као отворени податак).

Уз члан 34.

Овим чланом предложена је измена начина утврђивања републичке административне таксе на годишњем нивоу уместо на месечном нивоу у циљу масовног коришћења дигиталних сервиса Републичког геодетског завода са максималним корисничким ефектом и минималном интервенцијом запослених у РГЗ како би се расположиви ресурси оптимизовали и правилно искористили. Републички геодетски завод је у претходних неколико година, кроз пројекат „Унапређење земљишне администрације у Србији“ који се спроводи у сарадњи са Светском банком унапредио процесе и инфраструктуру за дистрибуцију података. Предложени начин обрачуна републичке административне таксе је стимулативна мера ради масовнијег коришћења дигиталних сервиса. Такса за коришћење веб сервиса је нижа од дефинисаних у претходном Закону јер је и цена одржавања овакве инфраструктуре постала нижа. Начин обрачуна такси је прилагођен моделу дигиталне комуникације и поједностављен је начин обраде. Ова услуга се сада односи на целу територију Републике Србије и 12 месеци приступа, а раније је била на месечном нивоу и по општини/градској општини што ће стимулативно деловати на привреду и масовност коришћења података па ће и прилив у буџету бити већи. Прелазак на нови начин обрачуна у циљу брже и ефикасније комуникације са корисницима услуге, технички једноставнији начин обрачуна таксе, као и потпуна аутоматизација обрачуна таксе. Корисник услуге би имао бољи увид у остварену потрошњу. Опсег је скалиран према специфичним потребама различитих врста корисника. Тарифни пакети су направљени да делују стимулишуће на корисника и поновну употребу података.

Поред тога, предлаже се омогућавање бесплатног коришћења Адресног регистра који садржи податке о називима улица и кућним бројевима и један је од кључних државних регистара поред Централног регистра становништва. Шифарник адресног регистра је по Закону о републичким геодетским таксама бесплатан, док се за геометрију наплаћивала услуга РГЗ-а. Успостављањем нове инфраструктуре дистрибуције и успостављања дигиталних процеса ажурирања, ова такса је постала безначајна и препрека за масовно коришћење адресног регистра. У току 2021. године само 6 правних лица је платило таксу за њихово коришћење у вредности од 1.129.884,00 динара. Чињење бесплатним адресни регистар доћиће до његовог масовног коришћења и развоја привреде и пословања нарочито у делу услуга и саобраћаја код такси услуга, логистике приликом оптимизације рута за доставу и вожњу, курирских служби и многих других грана привреде. Прелазак на нови начин обрачуна у циљу брже и ефикасније комуникације са корисницима услуге, технички једноставнији начин обрачуна таксе, као и потпуна аутоматизација обрачуна таксе. Корисник услуге би имао бољи увид у остварену потрошњу. Опсег је скалиран према специфичним потребама различитих врста корисника. Тарифни пакети су направљени да делују стимулишуће на корисника и поновну употребу података.

Поред наведеног, овим чланом се предлаже да се за коришћење НИГП Сервиса за трансформацију података - ГИС Трансформација не плаћа такса. Реч је о новој услузи Републичког геодетског завода који ће увести у ред недостатак интероперабилности међу подацима и системима у Републици Србији и поштовање законских норми прописаних у Закону о државном премеру и катастру у вези важећих пројекција и датума. Иако је норма прописана 2011 године да је званична пројекција УТМ34, велики број институција јавног сектора и даље користе стари Гаус-Кригер због немогућности трансформације својих података на нови систем. Овај Сервис за трансформацију ће драстично допринети решењу ових проблема. Инфраструктура и подаци су већ успостављени кроз пројекат дистрибуције геопросторних података па не постоје додатни трошкови за његову израду и коришћење. Сервис представља један од основних сервиса НИГП-а који доприноси развоју привреде и стандардизацији у обради геопросторних података од стране комерцијалних корисника, геодетских организација и јавних предузећа, али и државне управе и локалне самоуправе и грађана.

Уз члан 35.

Овим чланом мења се Тарифни број 215ј делом због другачијег - поједностављеног начина обрачуна такси за издавање архивских података Републичког геодетског завода.

Уз члан 36.

Предлаже се прописивање нових такси (3) имајући у виду да је уочена потреба да се геодетским организацијама издају извештаји и уверења о подацима последњег стања регистра геодетских организација, уверење о врсти геодетских радова, издавање докумената из архиве и дистрибуцију у електронском формату, извештаје о лиценцама за рад, изменама лиценци, уверења о врсти геодетских радова и др. докумената из архиве која су им неопходна ради учешћа на тендерима и у др. сврхе.

Уз члан 37.

Овим чланом предлаже се да се пропише такса за решење којим се одбија захтев за исправку грешке у катастру. Наиме, када се исправка грешке врши по службеној дужности и када је захтев за исправку грешке у катастру непокретности основан (грешка је настала поступањем надлежног органа), Републички геодетски завод врши исправку грешке без наплате републичке административне таксе. Међутим, уочено је да се злоупотребљава право на подношење захтева за исправком, упркос томе што се унапред зна да је захтев неоснован и да нема грешке или недостатка. На овакав захтев се ставља забележба на непокретност која спречава провођење промена по касније покренутим поступцима. За РГЗ то даље значи да се на непокретностима врши упис забележбе покренутог поступка и поступак утврђивања основаности захтева за исправку грешке пролази кроз исте фазе као и када се ради о поступку уписа- утврђивање основаности захтева, да ли постоји или не грешка или недостатак у подацима. Такође, у овој врсти поступка се сходно члану 37. став 2. Закона о поступку уписа у катастар неокретности и водова може се одржати усмена расправа, ако је то потребно ради утврђивања одлучних чињеница и околности које су од значаја за разјашњење ствари. За вођење оваквих поступака утрошено је додатно време због чега РГЗ отежано и успорено реализује послове својих надлежности. Због тога је неопходно да се за захтеве за које су утврди да су неосновани плати одговарајућа републичка административна такса чиме ће се превентивно деловати на последице оваквих активности. Предложено није у супротности са чланом 19. став 3. Закона о републичким административним таксама јер се одлуком у овом поступку утврђује да нема грешке у подацима о непокретностима и правима на њима.

Уз члан 38.

Као уз члан 3.

Уз члан 39.

Као уз члан 3.

Уз члан 40.

Уређује се начин плаћања таксене обавезе која је настала, а није плаћена до дана ступања на снагу овог закона.

Уз члан 41.

Предлаже се усклађивање динарских износа такси из овог закона, у 2023. години применом индекса потрошачких цена, према подацима републичког органа надлежног за послове статистике, за период од првог дана наредног месеца од дана ступања на снагу овог закона до 30. априла 2023. године, као и да се заокруживање врши тако што се износ до пет динара не узима у обзир, а износ преко пет динара заокружује на десет динара.

Уз члан 42.

Ступањем на снагу овог закона престају да важe одредбе подзаконских аката на основу којих је вршена наплата трошкова поступања органа.

Уз члан 43.

Прописује се да закон ступа на снагу осмог дана од дана објављивања у „Службеном гласнику Републике Србије.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. АНАЛИЗА ЕФЕКАТА ЗАКОНА

*1. Кључна питања за анализу постојећег стања и правилно дефинисање промене која се предлаже*

*1) Који показатељи се прате у области, који су разлози због којих се ови показатељи прате и које су њихове вредности? Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.*

Показатељи који се прате у области републичких административних такси, а који представљају успешност спроведених циљева огледају се у несметаном спровођењу административних поступака надлежних органа, и одмеравању висине таксе у складу са трошковима органа за спровођење одговарајућег поступка. Такође, прати се доступност услуга органа грађанима и привреди.

Изменама и допунама Закона о републичким административним таксама се спроводио Програм за поједностављење административних поступака и регулативе „е-Папир” за период 2019 - 2021. године - Акциони план за спровођење Програма за поједностављење административних поступака и регулативе „е-Папир” за период 2020-2021. године (у даљем тексту: Акциони план). Извршеним изменама закона, на основу достављених иницијатива надлежних органа који су спровели оптимизацију административних поступка који се рефлектују на измену висине трошкова привреде и грађана тј. прописане висине таксе делимично је испуњен посебан циљ 3. Акционог плана: Поједностављење административних процедура и успостављање система за континуирано мерење и праћење административних трошкова привреде и грађана - Мера 1.3. - Оптимизација административних поступака,

*2) Који су важећи прописи и документи јавних политика од значаја за промену која се предлаже и у чему се тај значај огледа?*

За промену која се предлаже од значаја је Закон о републичким административним таксама, имајући у виду да је тим законом, између осталог уређена висина републичких административних такси, као и права на ослобођење од плаћања истих.

3) Да ли су уочени проблеми у области и на кога се они односе? Представити узроке и последице проблема.

У области републичких административних такси уочено је да је неопходно спровести измене које би омогућиле усклађивање тог прописа са изменама и допунама закона које су извршене од последњих измена Закона а које су резултирале увођењем нових административних поступака, оптимизацијама постојећих административних поступака, односно престанком вршења одређених административних поступака. Поред тога, уочена је потреба за прецизирањем назива одређених административних поступака за које је прописана такса, како би се недвосмислено могло утврдити за који поступак се наплаћује такса. Према томе неопходно је спровести предложене измене Закона како би се ускладила висина таксе са стварним трошковима органа, како би се ускладили списи и радње за које је прописана висина такси са списима и радњама органа који су прописани одговарајућим законом, као и да би се брисали списи и радње органа који се не примењују. члан 52. став 1. Закона о држављанству Републике Србије („Службени гласник РСˮ, бр. 138/04, 90/07 и 24/18) као и црногорски држављанин који је на дан 03. јуна 2006. године имао пријављено пребивалиште на територији Републике Србије, ако поднесу изјаву да се сматрају држављанима Републике Србије и захтев за упис у евиденцију држављана Републике Србије. усклађивања са Законом и планирању и изградњи („Службени гласник РСˮ, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21), чиме се постижу одговарајућа прецизирања списа органа за које је прописана такса приликом издавања грађевинске дозволе. Усаглашавање са одредбама чл. 35. ст. 1, 2, 5. и 6. и чланом 39. став 6. Закона о грађевинским производима („Службени гласник РСˮ, број 83/18) којим су прописани предметни списи и радње органа за оцењивање и верификацију сталности перформанси грађевинских производа.

*4) Која промена се предлаже? Да ли је промена заиста неопходна и у ком обиму?*

У циљу усклађивања са изменама закона који су донети од последњих измена Закона (Закона о биоцидима, Закона о заштити природе, Закона о грађевинским производима) којима је уређено да се за одређене списе и радње, односно административне поступке наплаћује такса, неопходно је да се пропише 77 нових такси у области просторног планирања и изградње, заштите животне средине, министарства унутрашњих послова, Републичког геодетског завода. Део нових такси (у области заштите животне средине) се прописује ради усаглашавања са одредбама члана 17. ст. 1. и 2. Закона о буџетском систему („Службени гласник РС”, бр. 54/09... 31/19) којима је прописано да се таксе могу уводити само законом којим се може прописати њихова висина или се тим законом може дати право одређеном субјекту да утврди њихову висину, а да се изузетно посебним законом може дати право кориснику јавних средстава који није корисник средстава буџета Републике Србије да утврди висину таксе за јавне услуге које пружа, предметне таксе се прописују овим законом.

Наиме, неопходно је прописати висину таксе (6 нових) у области просторног планирања и изградње, и то за захтев и доношење решења по захтеву за именовање тела за оцењивање и верификацију сталности перформанси, за именовање тела за техничко оцењивање, признавање важења у Републици Србији документа о оцењивању и верификацији сталности перформанси грађевинског производа издатог у иностранству, с обзиром да не постоји општа такса која би се могла наплаћивати за предметне списе и радње. Наведеним изменама Закона се врши усаглашавање са одредбама чл. 35. ст. 1, 2, 5. и 6. и чланом 39. став 6. Закона о грађевинским производима („Службени гласник РСˮ, број 83/18) којим су прописани предметни списи и радње органа, као и обавеза плаћања републичке административне таксе (члан 35. став 7, односно члан 39. став 5. истог закона).

Поред наведеног изменама Закона о биоцидним производима уређени су нови административни поступци (укупно 23 нове таксе које се односе на те поступке) за које је прописано плаћање таксе (члан 15. став 5, члан 24. став 5, члан 28. став 5, члан 34. став 6, члан 36. став 6. и члан 38. став 7). Прописивање 37 нових такси је неопходно имајући у виду да се за те поступке не могу наплаћивати опште таксе, за захтев, односно решење с обзиром да исте не могу покрити трошкове органа. За основне поступке (14 такси) на основу којих се биоцидни производ чини доступним на тржишту (1) доношење одобрења (у редовном или поједностављеном поступку); 2) доношење решења о упису у Привремену листу; 3) доношење решења о признавању одобрења донетог у складу са прописом ЕУ од стране надлежног органа земље чланице ЕУ или од стране Европске комисије, као и изузећа за која се доноси привремена дозвола, односно дозвола за експеримент или испитивање, таксе су прописане Уредбом о висини такси, обвезницима плаћања, као и начину плаћања такси за процену и проверу података о биоцидним производима („Службени гласник РС”, број 90/15). Ради усаглашавања са одредбама члана 17. ст. 1. и 2. Закона о буџетском систему („Службени гласник РС”, бр. 54/09... 31/19). Неопходно је прописати висину таксе за нове поступке који су уређени предметним законом да се једним актом одобри чињење доступним на тржишту и коришћење групе биоцидних производа, да се у поступку за продужење важења аката на основу којих се биоцидни производ (група биоцидних производа) чини доступним на тржишту и користи врши процена нових података, а не комплетна документација која се захтева у поступку доношења тих аката, као и уколико се након доношења аката на основу којих се биоцидни производ (група биоцидних производа) чини доступним на тржишту и користи измене подаци на основу којих је надлежни орган одлучивао у поступку доношења тих аката, носиоци аката имају обавезу да поднесу захтев за измену података и да доставе прописану документацију са измењеним подацима, како би се покрили трошкови органа које има приликом спровођења истих.

Овим чланом прописују се таксе за издавање стручне основе која представља део садржаја Акта о заштити природе и на тај начин врши се усаглашавање са чланом 3. став 13. Закона о изменама и допунама Закона о заштити природе („Службени гласник РС”, бр. 36/09, 88/10. 91/10-испр. 14/18- др. закон и 71/21). Наиме, наведеним чланом прописано је да се плаћа такса на издавање стручне основе. Изузетно у поступку израде планова или пројеката на подручјима која нису заштићена акт о условима заштите природе издаје надлежни завод за заштиту природе. До доношења Закона о изменама и допунама Закона о заштити природе за све планове, програме, радове и активности у природи, административне таксе за издавање стручне основе наплаћивали су надлежни Заводи за заштиту природе, у складу са својим актом – Правилником о висини и начину обрачуна и наплате таксе за издавање акта о условима заштите природе („Службени гласник РСˮ, бр. 73/11, 106/13) тако да не постоје додатни трошкови за грађане и привреду. Висина таксе која је предложена једнака је висини из поменутог Правилника о висини и начину обрачуна и наплате таксе за издавање акта о условима заштите природе. Предметном допуном Закона врши се и усаглашавање са чланом 17. Закона о буџетском систему.

Предложено брисање таксе за обуку за царинско заступање у Тарифном броју 58а (по полазнику) неопходно је имајући у виду да се спроводи ради смањења трошкова обуке кандидата за царинско заступање. Истовремено се предлаже повећање висине две таксе, и то: таксе за организовање и полагање, односно таксе за поновно полагање стручног испита за заступање у царинском поступку и за организовање и полагање поправног стручног испита из једне или две области. Повећање таксе предложено је због повећања трошкова за организовање и полагање целог стручног испита, као и повећања трошкова надокнаде ангажованим члановима испитне комисије.

Предлаже се терминолошко усаглашавање са изменама Закона о општем управном поступку у делу којим је прописано да се о чињеницама о којима се води службена евиденција издаје уверење па се реч „потврдаˮ замењује с речју „уверењеˮ.

Такође, се врши усаглашавање са Законом о потврђивању Конвенције о привременом увозу чиме се прецизира да се плаћа такса за раздужење АТА карнета у случају када АТА карнет није прописно раздужен у ком случају се прихватају подаци о увозу, односно поновном извозу које су царински органи друге стране уговорнице унеле у АТА карнет, или подаци са потврде издате од стране царинског органа на основу података из купона.

Наведене промене су неопходне како би надлежни орган могао несметано да обавља нове послове из своје надлежности, односно како би се смањили трошкови кандидата за обуку по кандидату и тиме постигла оптимизација административног поступка.

Поред напред наведеног, неопходно је прописати ослобођења за подношење захтева и издавање уверења из матичних књига, односно за издавање уверења о држављанству Републике Србије када се та уверења издају у електронском облику, у циљу унапређења електронског пословања и истовремено растерећења службеника надлежних органа.

У области катастра непокретности предложено је да се такса не плаћа за коришћење података Адресног регистра у циљу омогућавања масовног коришћења што би утицало на стварање бољих услова за развој привреде и пословања нарочито у делу услуга и саобраћаја код такси услуга, логистике приликом оптимизације рута за доставу и вожњу, курирских служби и многих других грана привреде.

Такође је предложено да се за коришћење НИГП Сервиса за трансформацију података - ГИС Трансформација не плаћа се такса. Сервис представља један од основних сервиса НИГП-а који доприноси развоју привреде и стандардизацији у обради геопросторних података од стране комерцијалних корисника, геодетских организација и јавних предузећа, али и државне управе и локалне самоуправе и грађана, и исти би требало да омогући трансформацију података са старог Гаус Кригер система на нови систем.

5) *На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.*

Предложена промена из члана 18. Закона, наметнуће највеће трошкове привредним субјектима који чине доступним на тржишту или користе биоцидне производе. Овај предлог не изазива додатне трошкове у односу на трошкове на које су произвођачи и увозници биоцидних производа већ били обавезани претходним законом јер се новим законом не уводе нове обавезе. Наиме, с обзиром да се од ступања на снагу старог Закона о биоцидним производима биоцидни производи стављају на тржиште на основу решења о упису биоцидног производа у Привремену листу, једини трошак који су привредни субјекти једнократно плаћали јесте такса за спровођење овог административног поступка. Међутим, имајући у виду да се овим законом уводе нови носиоци обавеза и то дистрибутер и корисник биоцидног производа, они ће такође имати обавезу да за биоцидни производ који чине доступним на тржишту и користе прибаве акт на основу ког се он чини доступним на тржишту и користи и сходно томе та лица биће обвезници плаћања таксе за спровођење административних поступака прописаних новим законом.

И постојећа, као и предложена решења највеће трошкове намећу домаћим произвођачима биоцидних производа ради спровођења поступка доношења одобрења за биоцидни производ. Наиме, произвођачи биоцидних производа ће и даље сносити трошкове који обухватају трошкове израде досијеа за биоцидни производ, на пример трошкове испитивања својстава биоцидног производа ради процене његових ефеката на здравље људи, здравље животиња и животну средину за све предвиђене начине коришћења, као и трошкове испитивања његове ефикасности на циљне организме, али и трошкове везане за спровођење поступка процене биоцидног производа на основу досијеа у поступку доношења одобрења.

Међутим, нови Закон о биоцидним производима уводи нови инструмент којим се омогућава да се једним актом одобри чињење доступним на тржишту и коришћење групе биоцидних производа (биоцидни производи који испуњавају прописане услове, нпр. имају исте активне супстанце, сличан састав итд.), чиме ће се смањити оптерећење домаћих произвођача биоцидних производа јер ће уместо плаћања таксе за процену сваког појединачног биоцидног производа у групи биоцидних производа плаћати таксу за процену групе биоцидних производа. На овај начин омогућиће се знатне уштеде привредним субјектима, не само финансијске него и временске.

Поред тога, имајући у виду да одобрење за биоцидни производ које би донело министарство не било признато када Република Србија постане држава чланица ЕУ и да би домаћи произвођачи биоцидног производа морали поново да покрену поступак за доношење одобрења у складу са захтевима ЕУ Уредбе о биоцидним производима, што би за њих представљало дупли трошак, Законом о биоцидним производима се произвођачима биоцидних производа даје могућност да те производе учине доступним на тржишту тако што ће их уписати у Привремену листу.

Када су у питању трошкови привредних субјеката који увозе биоцидне производе за које је у ЕУ донето одобрење за чињење доступним на тржишту и коришћење у складу са ЕУ Уредбом о биоцидним производима од стране Европске комисије или надлежног органа државе чланице, они ће се односити на плаћање таксе за спровођење поступка признавања одобрења. Имајући у виду да већина привредних субјеката који производе и чине доступним биоцидне производе на тржишту ЕУ има своје ћерке фирме у Републици Србији и да оне имају приступ неопходној документацији која је потребна ради спровођења поступка за доношење решења о признавању одобрења (сажетак карактеристика биоцидног производа, извештај о процени биоцидног производа, подаци о ефикасности биоцидног производа), не очекују се додатни трошкови за увознике биоцидних производа који те производе увозе из ЕУ. Међутим, имајући у виду да министарство у овом поступку на основу достављене документације процењује да ли су услови у којима се биоцидни производ чини доступним на тржишту и користи у држави чланици ЕУ, односно на нивоу ЕУ у складу са условима у којима би се тај производ чинио доступним на тржишту и користио у Републици Србији или их је потребно прилагодити, привредни субјекти који чине такве производе доступним на тржишту су обвезници плаћања таксе за спровођење поступка признавања одобрења.

Имајући у виду да је циљ Закона о биоцидним производима да се смањи могућност наступања штетних последица по здравље људи, здравље животиња и животну средину, проценом биоцидног производа пре његовог чињења доступним на тржишту у оквиру поступака прописаних законом штити се здравље људи, здравље животиња и животна средина. Позитивни ефекти које предлог иницијативе треба да пружи у потпуности оправдавају трошкове примене с обзиром да крајњи циљ предложених решења треба да буде боља заштита здравља људи, здравља животиња и животне средине.

Измене у члану 19. којим се укида плаћање такси из Тарифног броја 212. за обавештење, односно сагласност на пројектну документацију за изградњу објеката саобраћаја, телекомуникација и веза, енергетике, водопривреде, индустрије, складишта, силоса и хладњача, великих информационих система, односно других објеката, у складу са одлуком којом се уређују врсте инвестиционих објеката и просторних и урбанистичких планова значајних за одбрану земље, као и таксе за издавање услова, односно захтева које инвеститор треба да испуни, односно да усклади пројектну документацију за исте утицаће на смањење трошкова инвеститора.

Предложена измена у члану 20 (смањење таксе са 246.750,00 динара на 31.660 динара, утицаће на смањење трошкова произвођача наоружања и војне опреме и стимулисати старт ап компаније, и тиме повећао број субјеката који би се бавили производњом НВО.

Предложено ослобођење од плаћања таксе за захтев за издавање извода и уверења из матичних књига електронским путем, захтева за издавање уверења о држављанству Републике Србије, таксе за издавање извода и уверења из матичних књига, као и таксе за издавање уверења о Држављанству Републике Србије у електронском облику (таксе из Тар. бр. 1, 11, 220 и 221. Одељка А Тарифе) утицаће на смањење издатака грађана који поднесу захтев за издавање извода, односно уверења из матичних књига електронским путем, као и да на брз и економичан начин добију тражене исправе без одласка на шалтере. Предметним изменама врши се и унапређење система јавне управе услугама Е-извод и Е-уверење, омогућава бољи квалитет услуга, рационализацију времена и трошкова грађана. Истовремено ће остварени приход буџета по наведеном основу смањити за око 37 милиона динара. Наиме, процењује се да ће се број издатих извода у папирном облику у 2023. години смањити за 25%.

Предложена допуна у Напомени уз Тарифни број 39. да се не плаћа такса за захтев и решење за пријем у држављанство Републике Србије странца, чији би пријем у држављанство Републике Србије представљао интерес за Републику Србију довела би до смањења прихода буџета Републике Србије за око 995.000 динара (око 50 захтева се подноси на годишњем нивоу а такса за захтев износи 330 динара, а такса за решење за пријем у држављанство износи 19.910 динара).

Предложено прописивање такси у Тарифном броју 171а Закона увећаће трошкове правних лица – подносилаца захтева за именовање тела за оцењивање и верификацију сталности перформанси, захтева за именовање тела за техничко оцењивање као и за признавање важења документа о оцењивању и верификацији сталности перформанси, али је утицај мали, имајући у виду да је мали број поднетих захтева у 2021. години (1-3) као и да је утврђена примерена висина такси. Такође је минималан утицај на повећање прихода буџета.

Закон ће имати утицај и на:

1) правни систем Републике Србије имајући у виду да се усаглашава предмет таксене обавезе са списима и радњама из надлежности републичких органа (Министарство унутрашњих послова, Министарство грађевинарства, саобраћаја и инфраструктуре, као и организационе јединице Министарства финансија – Управа царина);

2) смањење трошкова лицима – кандитима за полагање стручног испита за обуку и полагање стручног испита за заступање у царинском поступку (до сада трошкови обуке и полагања испита су износили 77.000 динара по кандидату, а сада би износли 32.237 динара пошто се брише такса за обуку у износу од 56.540 динара а повећава такса за полагање испита са 20.460 динара на 32.237 динара);

6) *Да ли постоје важећи документи јавних политика којима би се могла остварити жељена промена и о којим документима се ради?*

Не постоје важећи документи јавних политика којим би се могла остварити предложена промена.

7) *Да ли је промену могуће остварити применом важећих прописа?*

Предложену промену није могуће остварити применом важећих прописа, већ искључиво овим законом.

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

8) Квантитативно (нумерички, статистички) представити очекиване трендове у предметној области, уколико се одустане од интервенције (statusquo).

Законом о републичким административним таксама прописује се висина таксе за админитративне поступке органа. Приликом доношења закона и других прописа из надлежности органа прописује се обавеза плаћања таксе за списе и радње органа и тада се наводе и ефекти који се очекују приликом измена одговарајућих поступака (прописивања нових поступака за које се уводе нове таксе, односно брисање одговарајућих поступака који се не примењују).

Новопредложене таксе из члана 17. Закона су се већ наплаћивале у истом износу на основу подзаконског акта надлежног органа, па не могу имати утицаја на трендове у предметној области.

Утицај прописивања такси које се наплаћују на основу Закона о биоцидним производима нисмо у могућности квантитативно да представимо, имајући у виду да се ради о новим поступцима органа који би требало да омогући да се једним актом одобри чињење доступним на тржишту и коришћење групе биоцидних производа (биоцидни производи који испуњавају прописане услове, нпр. имају исте активне супстанце, сличан састав итд.), чиме ће се смањити оптерећење домаћих произвођача биоцидних производа јер ће уместо плаћања таксе за процену сваког појединачног биоцидног производа у групи биоцидних производа плаћати таксу за процену групе биоцидних производа. На овај начин омогућиће се знатне уштеде привредним субјектима, не само финансијске него и временске. Са друге стране извршено је увећање такси за основне поступке, који су се до сада наплаћивали у складу са актом Владе.

9) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

У остваривању оваквих промена није нам познато искуство других држава.

**2. Кључна питања за утврђивање циљева**

*1) Због чега је неопходно постићи жељену промену на нивоу друштва? (одговором на ово питање дефинише се општи циљ).*

Неопходно је решити наведену промену у циљу усаглашавања предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа. Такође, неопходно је извршити усаглашавања са одредбама члана 17. ст. 1. и 2. Закона о буџетском систему, како би се рационалније управљало приходима од такси и омогућила контрола над висином такси.

*2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).*

Промене које се желе постићи доношeњем овог закона су стварање оптималних услова за пословање органа и привредних субјеката.

*3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?*

Доношење овог закона усклађено је са постојећим правним оквиром, а пре свега са приоритетним циљевима Владе у смислу ефикасније наплате непореских прихода.

*4) На основу којих показатеља учинка ће бити могуће утврдити да ли је дошло до остваривања општих односно посебних циљева?*

Посебан циљ показатеља учинка јесте утврђивање висине таксе тако да покрије трошкове органа а да не представља претерано велико општерећење за привредне субјекте, омогући, ефикаснију контролу повећања висине таксе.

**3. Кључна питања за идентификовање опција јавних политика**

1. *Које релевантне опције (алтернативне мере, односно групе мера) за остварење циља су узете у разматрање? Да ли је разматрана „status quo” опција?*

„Status quo” опција није разматрана, водећи рачуна да би недоношењем овог закона поједини органи били стављени у положај који се огледа кроз повећање трошкова и а привредним субјектима се не би омогућило пружање ефикасне услуге органа.

Не постоје алтернативне мере за остварење циља имајући у виду да су предложена решења нормативна материја тако да нема могућности да се циљеви који се желе постићи реше без доношења овог закона.

1. *Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?*

Измена регулаторног оквира је основни услов који је потребно да буде испуњен како би се омогућило стварање адекватне подршке за постизање жељених циљева.

Не постоје друге опције за постизање жељене промене, имајући у виду да је неопходна измена регулаторног оквира с обзиром да су предложена решења нормативна материја.

*3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?*

*/*

1. *Да ли су у оквиру разматраних опција идентификоване институционално*

*управљачко организационе мере које је неопходно спровести да би се постигли посебни циљеви?*

Овим законом не уводе се организационе, управљачке и институционалне промене.

*5) Да ли се промена може постићи кроз спровођење информативно-едукативних мера?*

Ова промена се не може постићи кроз спровођење информативно-едукативних мера.

*6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?*

Имајући у виду да су предложена решења нормативна материја, нема могућности да се циљеви који се желе постићи реше без доношења овог закона, односно без интервенције надлежног пореског органа.

*7) Да ли постоје расположиви, односно потенцијални ресурси за спровођење идентификованих опција?*

Постоје административни капацитети.

*8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?*

Предложене измене овог закона омогућиће да се постигне жељена промена у смислу смањења трошкова и непотребног администрирања код појединих привредних субјекта, као и ефикаснија контрола од стране пореског органа и боља наплата пореза.

**4. Кључна питања за анализу финансијских ефеката**

1. *Какве ће ефекте изабранa опцијa имати на јавне приходе и расходе у средњем и дугом року?*

Предложене измене прописане овим законом имају за циљ да се омогући несметано функционисање пружања услуга органа, као и да се привреда и грађани не оптерете превисоким износима административних такси. Имајући у виду да се републичке административне таксе плаћају када заинтересовано лице захтева извршење одређене радње од стране органа, односно доношење списа, да је износ такси за одговарајуће списе и радње опредељен у односу на њихову сложеност, те да приход по том основу припада буџету Републике Србије, с једне стране, као и да Република Србија (између осталог) уређује и обезбеђује организацију и рад републичких органа, с друге стране, позитивне последице доношења овог закона огледају се, између осталог, у обезбеђењу средстава, као прихода Републике Србије, за подмирење трошкова органа насталих на захтев заинтересованих лица за издавање списа, односно за извршење радњи што би, кроз извршење буџета, требало да допринесе стварању услова за ефикаснији рад органа.

Очекивано смањење прилива у области такси које наплаћује Министарство унутрашњих послова износи у 2022 години око 335.000 динара, док је у наредним годинама око 2.095.000 динара на годишњем нивоу под условом да број поднетих захтева буде у складу са годишњим просеком.

1. *Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?*

За спровођење овог закона није потребно обезбедити средства у буџету Републике Србије.

*3) Како ће спровођење изабране опције утицати на међународне финансијске обавезе?*

/

*4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?*

/

*Да ли је могуће финансирати расходе изабране опције кроз редистрибуцију постојећих средстава?*

/

*6) Какви ће бити ефекти спровођења изабране опције на расходе других институција?*

/

**5. Кључна питања за анализу економских ефеката**

*1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?*

Постојећа, као и предложена решења највеће трошкове намећу домаћим произвођачима биоцидних производа ради спровођења поступка доношења одобрења за биоцидни производ. Наиме, произвођачи биоцидних производа ће и даље сносити трошкове који обухватају трошкове израде досијеа за биоцидни производ, на пример трошкове испитивања својстава биоцидног производа ради процене његових ефеката на здравље људи, здравље животиња и животну средину за све предвиђене начине коришћења, као и трошкове испитивања његове ефикасности на циљне организме, али и трошкове везане за спровођење поступка процене биоцидног производа на основу досијеа у поступку доношења одобрења.

Међутим, нови Закон о биоцидним производима уводи нови инструмент којим се омогућава да се једним актом одобри чињење доступним на тржишту и коришћење групе биоцидних производа (биоцидни производи који испуњавају прописане услове, нпр. имају исте активне супстанце, сличан састав итд.), чиме ће се смањити оптерећење домаћих произвођача биоцидних производа јер ће уместо плаћања таксе за процену сваког појединачног биоцидног производа у групи биоцидних производа плаћати таксу за процену групе биоцидних производа. На овај начин омогућиће се знатне уштеде привредним субјектима, не само финансијске него и временске.

Поред тога, имајући у виду да одобрење за биоцидни производ које би донело министарство не било признато када Република Србија постане држава чланица ЕУ и да би домаћи произвођачи биоцидног производа морали поново да покрену поступак за доношење одобрења у складу са захтевима ЕУ Уредбе о биоцидним производима, што би за њих представљало дупли трошак, Законом о биоцидним производима се произвођачима биоцидних производа даје могућност да те производе учине доступним на тржишту тако што ће их уписати у Привремену листу.

Када су у питању трошкови привредних субјеката који увозе биоцидне производе за које је у ЕУ донето одобрење за чињење доступним на тржишту и коришћење у складу са ЕУ Уредбом о биоцидним производима од стране Европске комисије или надлежног органа државе чланице, они ће се односити на плаћање таксе за спровођење поступка признавања одобрења. Имајући у виду да већина привредних субјеката који производе и чине доступним биоцидне производе на тржишту ЕУ има своје ћерке фирме у Републици Србији и да оне имају приступ неопходној документацији која је потребна ради спровођења поступка за доношење решења о признавању одобрења (сажетак карактеристика биоцидног производа, извештај о процени биоцидног производа, подаци о ефикасности биоцидног производа), не очекују се додатни трошкови за увознике биоцидних производа који те производе увозе из ЕУ. Међутим, имајући у виду да министарство у овом поступку на основу достављене документације процењује да ли су услови у којима се биоцидни производ чини доступним на тржишту и користи у држави чланици ЕУ, односно на нивоу ЕУ у складу са условима у којима би се тај производ чинио доступним на тржишту и користио у Републици Србији или их је потребно прилагодити, привредни субјекти који чине такве производе доступним на тржишту су обвезници плаћања таксе за спровођење поступка признавања одобрења.

Имајући у виду да је циљ Закона о биоцидним производима да се смањи могућност наступања штетних последица по здравље људи, здравље животиња и животну средину, проценом биоцидног производа пре његовог чињења доступним на тржишту у оквиру поступака прописаних законом штити се здравље људи, здравље животиња и животна средина. Позитивни ефекти које предлог иницијативе треба да пружи у потпуности оправдавају трошкове примене с обзиром да крајњи циљ предложених решења треба да буде боља заштита здравља људи, здравља животиња и животне средине

*2) Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?*

Изабрана опција нема утицаја на конкурентност привредних субјеката на домаћем и иностраном тржишту.

*3) Да ли изабране опције утичу на услове конкуренције и на који начин?*

Предметни закон нема утицаја на услове конкуренције.

*4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?*

*/*

*5) Да ли изабрана опција утиче на друштвено богатство и његову расподелу и на који начин?*

*/*

*6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?*

**6. Кључна питања за анализу управљачких ефеката**

1. *Да ли се изабраном опцијом уводе организационе, управљачке или институционалне промене и које су то промене?*

Предметним законом не уводе се организационе, управљачке и институционалне промене.

1. *Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?*

Постојећа јавна управа има капацитета за спровођење изабране опције.

1. *Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?*

За реализацију изабране опције није потребно извршити реструктурирање постојећег државног органа нити било ког другог субјекта.

1. *Да ли је изабрана опција у сагласности са важећим прописима, међународним споразумима и усвојеним документима јавних политика?*

Изабрана опција је у сагласности са важећим прописима.

1. *Да ли изабрана опција утиче на владавину права и безбедност? Да ли изабрана опција утиче на одговорност и транспарентност рада јавне управе и на који начин?*

Изабрана опција омогућава транспарентност рада јавне управе имајући у виду да се истом утиче да се прописивање такси органа врши овим законом, што омогућава транспарентност рада јавне управе, смањења трошкова и непотребног администрирања код појединих органа али и привредних субјекта.

1. *Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?*

/

**7. Кључна питања за анализу ризика**

1. *Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?*

За спровођење изабране опције обезбеђена је подршка свих кључних заинтересованих страна и циљних група. Потреба за прописивањем одређених мера предмет је континуираног интересовања заинтересованих лица. С тим у вези, спровођење изабране опције представља приоритет за доносиоце одлука у наредном периоду.

*2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?*

/

*3) Да ли постоји још неки ризик за спровођење изабране опције?*

/

***Информације о спроведеним консултацијама:***

У раду на Нацрту овог закона активно су учествовали представници органа и организација државне управе.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и приступ информацијама, како би се и на овај начин допринело остваривању циљева постављених доношењем овог закона.

Одредбама члана 41. став 3. Закона о планском систему Републике Србије („Службени лист РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

Указујемо да током поступка доношења, Нацрт закона због свог садржаја, односно природе предложених измена и допуна, није био предмет других консултација у складу са чланом 44. став 2. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени лист РС”, број 8/19).